უნივერსიტეტის ღონისძიებების პორტალი

ილიაუნის აკადემიური პერსონალისა და მასწავლებელთა განვითარების ცენტრის პრეზენტაცია
2019-01-16 14:00 (Asia/Dubai)
16 იანვარს, 14:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის აკადემიური პერსონალისა და მასწავლებელთა განვითარების ცენტრის პრეზენტაცია გაიმართება.
ცენტრის მიზანია უნივერსიტეტში აკადემიური სწავლების ხარისხის გაზრდა, აკადემიური პერსონალისა და მასწავლებელთა პროფესიული განვითარების შესაძლებლობების უზრუნველყოფა. ცენტრი ილიას სახელმწიფო უნივერსიტეტის აკადემიურ პერსონალსა და მასწავლებლებს მისცემს შესაძლებლობას დაეუფლონ სწავლა/სწავლების ინოვაციურ ხერხებს, რაც ხელს შეუწყობს სწავლის შედეგების გაუმჯობესებას.
ილიაუნის აკადემიური პერსონალისა და მასწავლებელთა პროფესიული განვითარების ცენტრი ERASMUS+-ის პროგრამის ინსტიტუციური განვითარების პროექტის PRINTeL “Change in Classroom: Promoting Innovative Teaching & Learning to Enhance Student Learning Experience in Eastern Partnership Countries” ფარგლებში შეიქმნა.
პროექტის ფარგლებში 2018 წლის სექტემბერში შეირჩა 15 აკადემიური პერსონალი/მოწვეული მასწავლებელი, რომლებმაც ევროპელი პარტნიორების მიერ შემოთავაზებული ტრენერთა მომზადების 5-დღიანი ტრენინგები (TOT) გაიარეს გრაცის, ლუვენის, პორტოს, ლინკოპინგისა და ბარსელონის უნივერსიტეტებში.
ამჟამად ტრენერები ილიას სახელმწიფო უნივერსიტეტის აკადემიურ პერსონალს/სწავლებაში ჩართულ პირებს შესთავაზებენ 5 ტრენინგკურსს შემდეგი მიმართულებებით:

აქტიური სწავლება საინფორმაციო/საკომუნიკაციო ტექნოლოგიების გამოყენებით (ტრენერები: თინათინ ჭინჭარაული – მეცნიერებათა და ხელოვნების ფაკულტეტის პროფესორი; ნატა მეფარიშვილი – მეცნიერებათა და ხელოვნების ფაკულტეტის ასოცირებული პროფესორი; მარიამ დალაქიშვილი – ბიზნესის სკოლის ასისტენტ-პროფესორი);
აქტიური სწავლება შებრუნებული სწავლების პრინციპით (ტრენერები: ლევან ცაგარელი – მეცნიერებათა და ხელოვნების ფაკულტეტის პროფესორი; თამარ გურჩიანი – სამართლის სკოლის ასოცირებული პროფესორი; დავით მაისურაძე – სამართლის სკოლის ასოცირებული პროფესორი);
ჰიბრიდული/შერეული სწავლა/სწავლება (ტრენერები: არჩილ აბაშიძე – მეცნიერებათა და ხელოვნების ფაკულტეტის ასოცირებული პროფესორი; ელენე ჟურავლიოვა – საბუნებისმეტყველო მეცნიერებათა და საინჟინრო ფაკულტეტის ასოცირებული პროფესორი; გიგა ხოსიტაშვილი – მეცნიერებათა და ხელოვნების ფაკულტეტის მოწვეული მასწავლებელი);
გაძლიერებული სწავლება საინფორმაციო/საკომუნიკაციო ტექნოლოგიების გამოყენებით, მობილური სწავლება თამაშის ელემენტების გამოყენებით (ტრენერები: ნანა დიხამინჯია – საბუნებისმეტყველო მეცნიერებათა და საინჟინრო ფაკულტეტის პროფესორი; თამარ მაღალაშვილი – ბიზნესის სკოლის ასოცირებული პროფესორი; დიანა ხიდეშელი – ბიზნესის სკოლის მოწვეული მასწავლებელი);
ვიდეოსწავლება, როგორც სწავლების საშუალება მასწავლებელთა და სტუდენტთათვის, ვიდეოლექციების საკლასო ოთახში გამოყენებით (ტრენერები: რესან ქიქავა – ბიზნესის სკოლის ასისტენტ-პროფესორი; ალექსანდრე ერგეშიძე – ბიზნესის სკოლის ასისტენტ-პროფესორი; ნამი სურგულაძე – ბიზნესის სკოლის მოწვეული მასწავლებელი).

პრეზენტაციას გახსნიან ილიას სახელმწიფო უნივერსიტეტის რექტორი გიგა ზედანია და ადამიანური რესურსების მართვის სამსახურის უფროსი ქეთევან გრიგოლია. შემდეგ ტრენერები აუდიტორიას გააცნობენ დაგეგმილი ტრენინგების შინაარსსა და სტრუქტურას.
დრო: 16 იანვარი, 14:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.
2019 წელი

„ამ რომანში ყველა კვდება”
2018-12-27 19:30
27 დეკემბერს, ხუთშაბათს, ხაზების ოფიციალურ გადატვირთვამდე რამდენიმე დღით ადრე, ზუსტად რვის ნახევარზე, ჰადა ჰა, რვას რომ თხუთმეტი დააკლდება, ილიაუნის B201 აუდიტორია (ი. ჭავჭავაძის გამზ. N32), დაიწყება წარდგინება ბექა ადამაშვილის გაუხმაურებელი რომანისა „ამ რომანში ყველა კვდება“. წარდგინების განმავლობაში არ ისაუბრებენ და ავტორს უსაფუძვლოდ არ შეაქებენ ავტორისავე მეგობრები, ქართული ლიტერატურის მეტრები და ის დაუფასებელი საზოგადო მოღვაწეები, რომლებიც საზოგადოებას ხშირად სხვა ადამიანებში ერევა. ასევე ნაკლებ სავარაუდოა იყოს ტორტი, რადგან წინასაახალწლოდ ზედმეტი კალორიების მიღება მიზანშეწონილი არ არის.
სამაგიეროდ იგეგმება რამდენიმე კონკურსი, გათამაშება, ნაკლებად ინტელექტუალური შეჯიბრება, გამარჯვებულებისათვის საჩუქრების გადაცემა და არაერთი სხვა სიურპრიზი იმ ადამიანებისათვის, ვისზეც ეს მარკეტინგული ხრიკი – „არაერთი სხვა სიურპრიზი“ – ჯერ კიდევ ჭრის. დასწრება შეუძლია ყველას განურჩევლად ყველაფრისა. განსაკუთრებით კი მათ, ვისაც სიქრეთ სანტაში ისეთი ნეიტრალური თანამშრომელი ამოუვიდა, რომ მნიშვნელობა არ აქვს, რა წიგნს აჩუქებს. რაღაცების გადასაფხეკად თან იქონიეთ ხურდა ფული ან თან იყოლიეთ მეგობარი, რომელიც ხურდა ფულს იქონიებს.
დასწრება თავისუფალია, რაც ისედაც ცხადი იყო, მაგრამ ამის აღნიშვნა ტექსტის ლოგიკური დასასრულისთვის გახდა საჭირო.

პროფესორ თინათინ კახნიაშვილის საჯარო ლექცია: „გრავიტაციულ ტალღებში „დანახული“ სამყარო“
2018-12-27 18:00
27 დეკემბერს, 18:00 საათზე, ილიას სახელმწიფო უნივერსიტეტის G 106 დარბაზში ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის პროფესორი თინათინ კახნიაშვილი გამართავს საჯარო ლექციას თემაზე: „გრავიტაციულ ტალღებში „დანახული“ სამყარო“.
მომხსენებელი ისაუბრებს სამყაროს დაბადებაზე, განიხილავს ფილოსოფიურ საკითხებს – რა არის დრო და რა არის სივრცე, ასევე შეეხება მომავლის ტექნოლოგიებს.
თემის მოკლე აღწერა
კოსმოსის შესწავლა დედამიწის ცივილიზაციის განვითარების ერთ-ერთი მნიშვნელოვანი საფეხურია: სამყაროს დაბადების, სტრუქტურისა და ევოლუციის კვლევა საუკუნეთა მანძილზე მიმდინარეობს. თუმცა კაცობრიობა 2015 წლამდე სამყაროს აკვირდებოდა მხოლოდ ელექტრომაგნიტური ტალღების მეშვეობით – დაწყებული რადიო და დამთავრებული გამა დიაპაზონით, ხილული და მიკროტალღოვანი თუ ინფრაწითელი და რენტგენული ტალღების ჩათვლით. 2015 წელს, აინშტაინის მიერ ზოგადი ფარდობითობის თეორიის ფორმულირების 100 წლისთავზე, სამყაროს შესწავლაში ახალი ეპოქა დაიწყო: მოხდა გრავიტაციული ტალღების (თავად სივრცე დროის რხევის) პირდაპირი დეტექტირება LIGO-VIRGO კოლაბორაციების მიერ. ეს ტალღები წარმოიქმნა რამდენიმე ათეული მზის მასის ორი შავი ხვრელის დაჯახების შედეგად. დღეისთვის უკვე რამდენიმე ასეთი შემთხვევა დაფიქსირდა. გრავიტაციული ტალღისთვის ადრეული სამყაროს ზე-ცხელი და ზე-მკვრივი პირველადი პლაზმა ისევე გამჭირვალეა, როგორც გაიშვიათებული დღევანდელი კოსმოსის გარემო. ამიტომაც თუკი ელექტრომაგნიტური ტალღებით ჩვენი „ხედვა“ შეზღუდულია ამ ელექტრომაგნიტური ტალღების მატერიასთან ურთიერთქმედების ე. წ. ბოლო გაბნევის ზედაპირით (last scattering surface), რასაც ადგილი ჰქონდა 380 ათასი წლის ასაკის სამყაროში (დღეისთვის სამყაროს ასაკი 14 მილიარდს წელს უახლოვდება), გრავიტაციული ტალღები მეცნიერებს საშუალებას მისცემს, დაინახონ არამცთუ ადრეული სამყარო, არამედ თავად სამყაროს დაბადებაც.
მომხსენებელი ისაუბრებს კოსმოსური მიკროტალღოვანი ფონის შესახებ (რომელიც 380 ათასი წლის ჩვილი სამყაროს რელიქტია) და კოსმოლოგიურ გრავიტაციულ ტალღებზე, რომლებიც ამ ფონზე თავიანთ ანაბეჭდს ტოვებენ. ასევე ისაუბრებს წამზე ნაკლები ჩვილი სამყაროს გრავიტაციულ ტალღებში ასახული სურათის აღგენაზე, ბოლოს იმაზეც, როგორ შეიძლება ამ პირველადი გრავიტაციული ტალღების დეტექტირება თანამგზავრული ლაზერული და ატომური ინტერფერომეტრების მეშვეობით.
დრო: 27 დეკემბერი, 18:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: შეხვედრა მსახიობ ნინო კასრაძესთან
2018-12-25 19:00
25 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში„ლიგამუსი“ შეხვედრების ციკლის – „სიტყვის სახელოსნოს“ – ფარგლებში რატი ამაღლობელი სტუმრად იწვევს მსახიობ ნინო კასრაძეს, რომელიც წაიკითხავს მისთვის მნიშვნელოვან 5 ლექსს ქართული პოეზიიდან. საუბარი შეეხება წაკითხულ ლექსებს.
დრო: 25 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

საჯარო დისკუსია: „პრეზიდენტის ინსტიტუტის როლი ქართულ სამართლებრივ სისტემაში – შეწყალების კონსტიტუციური უფლება"
2018-12-24 15:00
24 დეკემბერს, 15:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ მართლმსაჯულების გაძლიერებისა და სამართლებრივი სწავლების ცენტრი უმასპინძლებს საჯარო დისკუსია თემაზე: „პრეზიდენტის ინსტიტუტის როლი ქართულ სამართლებრივ სისტემაში – შეწყალების კონსტიტუციური უფლება”.
მომხსენებლები:
ილიას სახელმწიფო უნივერსიტეტის პროფესორი კონსტანტინე კუბლაშვილი, ილიას სახელმწიფო უნივერსიტეტის სამართლის სკოლის მკვლევარი გიორგი ჩიფჩიური, ექსპრეზიდენტ გიორგი მარგველაშვილის ადმინისტრაციის შეწყალების კომისიის თავმჯდომარე ზვიად ქორიძე.
მოდერატორი ილიას სახელმწიფო უნივერსიტეტის სამართლის სკოლის სტუდენტი ნიკა გურინი.
* „სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
დრო: 24 დეკემბერი, 15:00 საათი.
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32) ილიას სახელმწიფო უნივერსიტეტი
დასწრება თავისუფალია.

ილიაუნის წიგნების გამოფენა
2018-12-22 15:00
22 დეკემბერს ილიას სახელმწიფო უნივერსიტეტი გამართავს წლის შემაჯამებელ ღონისძიებას ილიაუნის წიგნების გამოფენა.
ღონისძიებაზე ავტორები, ილიას სახელმწიფო უნივერსიტეტის პროფესორები, წარადგენენ წიგნებს სერიიდან „ილიაუნის გზამკვლევი“, ასევე სხვა წიგნებს, რომლებიც 2018 წლის განმავლობაში მათი ავტორობით გამოიცა ან ითარგმნა.

დრო
აქტივობა

15:00-16:00
მიღება (welcome drinks)

16:00-16:15
ილიაუნის გზამკვლევი: ცისფერყანწელები / ავტორი: ბელა წიფურია (გამოცემულია)

16:15–16:30
ილიაუნის გზამკვლევი: საბჭოთა ეკონომიკა / ავტორი: დიმიტრი ჯაფარიძე (გამოცემულია)

16:30-16:45
ილიაუნის გზამკვლევი: ევოლუცია / ავტორი: დავით თარხნიშვილი (გამოცემულია)

16:45-17:00
ილიაუნის გზამკვლევი: „მობი დიკი“ / ავტორი: გიგა ზედანია (გამოიცემა 2019 წელს)

17:00-17:15
ილიაუნის გზამკვლევი: ნარკოტიკები / ავტორი: ჯანა ჯავახიშვილი (გამოცემულია)

17:15-17:30
ილიაუნის გზამკვლევი: „ღვთაებრივი კომედია“ / ავტორი: ნოდარ ლადარია (გამოცემულია)

17:30-17:45
ილიაუნის გზამკვლევი: ფარაჯანოვი / ავტორი: თეო ხატიაშვილი (გამოიცემა 2019 წელს)

17:45-18:00
ილიაუნის გზამკვლევი: სერვანტესი / ავტორი: ლია ლორია (გამოიცემა 2019 წელს)

18:00-18:15
შესვენება

18:15-18:30
ილიაუნის გზამკვლევი: ყურანი / ავტორი: მალხაზ სონღულაშვილი (გამოიცემა 2019 წელს)

18:30-18:45
ილიაუნის გზამკვლევი: ნიკოლოზ ბარათაშვილი / ავტორი: ლევან ბერძენიშვილი (გამოიცემა 2019 წელს)

18:45-19:00
ილიაუნის გზამკვლევი: ქართული ენა / ავტორი: ნინო დობორჯგინიძე (გამოიცემა 2019 წელს)

19:00-19:15
ილიაუნის გზამკვლევი:„ძმები კარამაზოვები“ / ავტორი: გიორგი მაისურაძე (გამოიცემა 2019 წელს)

19:15-19:30
ილიაუნის გზამკვლევი: „ჯადოსნური მთა“ / ავტორი: ნინო ფირცხალავა (გამოიცემა 2019 წელს)

19:30-19:45
Landna(h)me Georgien. Studien zur kulturellen Semantik Kulturverlag Kadmos, Berlin 2018 / ავტორები: ზაალ ანდრონიკაშვილი, ემზარ ჯგერენაია (გამოცემულია)

19:45-20:00
შესვენება

20:00-20:15
ჯონ როლზი „პოლიტიკური ლიბერალიზმი“ / მთარგმნელი: ზურაბ ჭიაბერაშვილი (გამოცემულია)

20:15- 20:30
Modernization in Georgia: Theories, Discourses and Realities Peter Lang, Bern / Berlin 2018 / ავტორები: გია ნოდია, ნინო დობორჯგინიძე, ტიმოთი ბლაუველთი, ადრიან ბრისკუ, დავით დარჩიაშვილი, გიორგი გვალია, ბიძინა ლებანიძე, ჰანს გუთბროდი, ოლივერ რაისნერი, ემზარ ჯგერენაია, გიორგი საბანაძე, გიგა ზედანია. (გამოცემულია)

20:30-20:45
ჯეისონ მაკლენანი „მდგრადი დიზაინის ფილოსოფია“ / მთარგმნელი: ია კუპატაძე (გამოცემულია)

20:45-21:00
სავლე წერეთლის ფილოსოფიის ინსტიტუტის საბჭოთა პერიოდის საარქივო მასალები 1946-1991 / რედაქტორი: თამარ ცოფურაშვილი (გამოცემულია)

21:00 – 21:15
დიმიტრი უზნაძის რჩეული შრომები თანამედროვე ქართველი მეცნიერების კომენტარებით / რედაქტორი: ნინო ჯავახიშვილი

დრო: 22 დეკემბერი, 15:00–21:15 საათი
ადგილმდებარეობა: სასტუმრო Rooms Hotel Tbilisi, საკონფერენციო დარბაზი Garden Hall (მერაბ კოსტავას ქუჩა N14)
დასწრება თავისუფალია.

დათო ქურიძის საჯარო ლექცია: „მაგნიტური ველის გაზომვა მზის კორონალურ მარყუჟებში“
2018-12-21 18:00
21 დეკემბერს, 18:00 საათზე, ილიას სახელმწიფო უნივერსიტეტის E 207 აუდიტორიაში აბასთუმნის ასტროფიზიკური ობსერვატორიის კვლევის კონსულტანტი, აბერისტვისის უნივერსიტეტის (Aberystwyth University, Wales) მკვლევარი დავით ქურიძე წაიკითხავს საჯარო ლექციას თემაზე: „მაგნიტური ველის გაზომვა მზის კორონალურ მარყუჟებში“.
მზის ზედა ატმოსფეროში (კორონაში) მაგნიტური ველის მაღალი სიზუსტით გაზომვა თანამედროვე ასტროფიზიკის ერთ-ერთი ცენტრალური ამოცანაა. გასული წლის სექტემბერში შვედური მზის ტელესკოპით ილიაუნის მეცნიერებმა ანთებული მაგნიტური მარყუჟების უნიკალური დაკვირვებები ჩაატარეს. ამ დაკვირვებებმა კორონაში მაგნიტური ველის უპრეცედენტოდ მაღალი სიზუსტით გაზომვის საშუალება მოგვცა.
მომხსენებელი ისაუბრებს გაზომვის მეთოდებზე, მიღებულ შედეგებსა და იმ სპეციფიკურ ფაქტორებზე, რომლებმაც განაპირობეს დაკვირვებების უნიკალობა.
დრო: 21 დეკემბერი, 18:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

სემინარი „რეცენზიების წერის სტრუქტურა“
2018-12-21 17:00
21 დეკემბერს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პროფესორი ტილმან კულკე გამართავს სემინარს რეცენზიების წერის სტრუქტურის შესახებ.
სემინარი განკუთვნილია დოქტორანტებისთვის ისტორიის, კულტურის კვლევებისა და სოციოლოგიის პოლიტიკის მეცნიერებების მიმართულებით.
სამუშაო ენა: ინგლისური
დრო: 21 დეკემბერი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ N33), ილიას სახელმწიფო უნივერსიტეტი
დასწრება თავისუფალია.

სტუდენტებთან შეხვედრა თემაზე: ,,გენდერული ძალადობა და გენდერული სტატისტიკა საქართველოში, მათი მნიშვნელობა, არსებული მიგნებები და გამოწვევები“
2018-12-21 17:00
21 დეკემბერს, 17:00 საათზე, ილიას სახელმწიფო უნივერსიტეტის A101 აუდიტორიაში არასამთავრობო ორგანიზაცია „პარტნიორობა ადამიანის უფლებებისთვის (#PHR-ი)“ გამართავს საჯარო შეხვედრას სტუდენტებთან. ორგანიზაციის იურისტები – მარიამ ქევხიშვილი და ანა თავხელიძე ისაუბრებენ თემაზე:,,გენდერული ძალადობა და გენდერული სტატისტიკა საქართველოში, მათი მნიშვნელობა, არსებული მიგნებები და გამოწვევები“. განიხილავენ საქართველოში ქალთა მიმართ და ოჯახში ძალადობის საკითხებს; იმ ვალდებულებებს, რომლებსაც სტამბოლის კონვენცია ითვალისწინებს; ასევე რა მექანიზმით ხდება სექსუალური შევიწროების სამართალწარმოება და რეგულირება საქართველოში; რატომაა მნიშვნელოვანი გენდერული სტატისტიკა, როგორ მუშაობს ამ მიმართულებით სახელმწიფო და როგორია ორგანიზაციის პრაქტიკა გენდერული სტატისტიკის მოპოვების პროცესში.
დრო: 21 დეკემბერი, 17:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

შეხვედრა საქართველოს სადაზღვევო ჯგუფის ვაკანსიების შესახებ
2018-12-21 14:00
საქართველოს სადაზღვევო ჯგუფი IGG სტუდენტებს სთავაზობს დასაქმებას გაყიდვების აგენტის პოზიციაზე მოქნილი გრაფიკით.
ამასთან დაკავშირებით 21 დეკემბერს, პარასკევს, 14:00 საათზე, ილიას სახელმწიფო უნივერსიტეტის E კორპუსის ახალ სტუდენტურ სივრცეში სტუდენტებთან შეხვედრას გამართავს საქართველოს სადაზღევო ჯგუფის HR მენეჯერი.
შეხვედრაზე დამსაქმებელი მოგაწვდით ვაკანსიის შესახებ ამომწურავ ინფორმაციას და დაინტერესებულ პირებთან ჩანიშნავს გასაუბრებას.
შეხვედრა დააინტერესებს ნებისმიერი კურსისა და ფაკულტეტის სტუდენტს, ასევე კურსდამთავრებულებს.
გთხოვთ, შეხვედრაზე დასწრების მსურველებმა გაიარეთ მარტივი რეგისტრაცია.
დრო: 21 დეკემბერი, 14:00 საათი
ადგილმდებარეობა: E კორპუსის სტუდენტური სივრცე, -1 სართული

ლეინკირკლანდის სასტიპენდიო პროგრამის პრეზენტაცია
2018-12-20 19:00
20 დეკემბერს, 19:00 საათზე, რონდელის ფონდში გაიმართება პრეზენტაცია ლეინკირკლანდის სასტიპენდიო პროგრამის შესახებ.
ლეინკირკლანდის სასტიპენდიო პროგრამა არის პოლონური პროგრამა, რომელიც ხელმძღვანელებსა და სხვადასხვა დარგის სპეციალისტებს აღმოსავლეთ ევროპის, კავკასიის რეგიონისა და ცენტრალური აზიის ქვეყნებიდან სთავაზობს სრულად დაფინანსებულ 2-სემესტრიან სწავლებას პოლონეთის წამყვან უნივერსიტეტებში.
დამატებითი ინფორმაცია შეხვედრის შესახებ იხილეთ ბმულზე: https://bit.ly/2GoowJF
პროგრამის შესახებ დეტალური ინფორმაციისათვის ეწვიეთ ბმულს: http://www.kirkland.edu.pl/
დრო: 20 დეკემბერი, 19:00 საათი
ადგილმდებარეობა: რონდელის ფონდი
დასწრება თავისუფალია.

ილიაუნის ეკოლოგიის ინსტიტუტის ანგარიში
2018-12-20 19:00
20 დეკემბერს, 19:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის ეკოლოგიის ინსტიტუტი სამი მოხსენებით წარდგება.
პროფესორი ოთარ აბდალაძე წაიკითხავს საჯარო ლექციას: „მცენარეთა ადაპტაციური სტრატეგიები მაღალმთის სტრეს-დომინანტურ გარემოში“.

მაღალმთის ორ ყველაზე სტრეს-დომინანტურ გარემოში – ნივალურ სარტყელსა და მშრალ კლდეებზე შესწავლილია მცენარეთა სტრუქტურულ-ფუნქციური ადაპტაციური მექანიზმები და სტრატეგიები. გამოვლენილია მცენარეთა ტემპერატურის რეჟიმის ადაპტაციის მაღალი ხარისხი.
მკვლევარი ჟანა ეხვაია წარდგება მოხსენებით: „ქართული მუხის პოპულაციები და მისი მონათესავე კავკასიური სახეობების მორფოლოგიური მრავალფეროვნება და ფილოგეოგრაფიული სტრუქტურა“.

ფოთლის მორფოლოგიური პლასტიკურობისა და ქლოროპლასტური დნმ-ის სექვენსების ცვალებადობის საფუძველზე საქართველოში ჩატარებულია პირველი სრულყოფილი კვლევა მუხის (Quercus) გვარის კავკასიური სახეობების გენეტიკური მრავალფეროვნების შესახებ. ტაქსონებს შორის არ იკვეთება მკვეთრი კორელაცია ფენოტიპებს, გენეტიკურ მრვალფეროვნებასა და არსებულ ტაქსონომიას შორის. გამონაკლისია პონტოს მუხა (Quercus pontica), რომელიც უძველესი და იზოლირებული სახეობაა და იმსახურებს შემდგომ ღრმა კვლევებს. დანარჩენი ტაქსონები ერთიანდებიან ორ მორფოტიპად: petraea-სა და robur-ის ჯგუფებად. გენეტიკურად ქართული მუხა Q. petraea subsp. iberica მოიცავს ამ გვარისთვის დამახასიათებელ უძველეს ქლოროპლასტურ ვარიანტებს და გენეტიკური ვარიაბელობის უმეტეს წილს. განსაკუთრებული გეოლოგიური ისტორიის, კლიმატისა და ტოპოგრაფიის მქონე კავკასიის ეკორეგიონი აქტიურადაა ჩართული ამ პროცესში: სავარაუდოდ, გვიან მიოცენში ორი ძირითადი რეგიონი – ეუქსინისა (დას. კავკასიური ტიპი) და კავკასიის (აღმ. კავკასიური ტიპი) ფლორისტული პროვინციები მნიშვნელოვან როლს თამაშობდნენ როგორც დედისეული მემკვიდრული ხაზების გაყოფაში, ისე გენეტიკური მრავალფეროვნების შენარჩუნებასა და ინიციაციაში.
მკვლევარი ლევან ნინუა წაიკითხავს ლექციას თემაზე:„დელფინების გამორიყვა შავი ზღვის საქართველოს სანაპიროზე: მიზეზების ძიება“.

ილიას სახელმწიფო უნივერსიტეტი შავი ზღვის ვეშაპისნაირთა გამორიყვების მონიტორინგს 2012 წლიდან ახორციელებს. 6-წლიანმა მონიტორინგმა აჩვენა, რომ საქართველოს შავი ზღვის სანაპიროზე ყოველწლიურად 100-მდე დელფინი მაინც ირიყება.
გამორიყული ცხოველები ღირებულ სინჯს წარმოადგენენ ვეშაპისნაირებზე მოქმედ საფრთხეთა შესასწავლად. მათ შორის ერთ-ერთი ძირითადი საფრთხე ინფექციური დაავადებებია. ბოლო 30 წლის განმავლობაში სხვადასხვა მიკროორგანიზმული პათოგენით გამოწვეული ეპიდემიური აფეთქება ათობით ათასი ზღვის ძუძუმწოვრის სიკვდილის მიზეზი გახდა. შავ ზღვაში გავრცელებულ ვეშაპისნაირთა დაავადებების შესახებ მიღებული ინფორმაცია განსაკუთრებით მნიშვნელოვანია მოწყვლადი და გადაშენების საფრთხის წინაშე მყოფი შავი ზღვის დელფინების (ვეშაპისნაირების) შენარჩუნებისთვის აუცილებელ ღონისძიებათა შესამუშავებლად.ზოონოტური დაავადებათა დაფიქსირების შემთხვევაში მიმდინარე სამუშაო ხელს შეუწყობს დაავადებების ველური ცხოველებიდან ადამიანზე გადასვლის პრევენციასა და მოსალოდნელი რისკების შეფასებას.
აღნიშნულ კვლევაში მსხვილი ძუძუმწოვრების ეკოლოგიისა და კონსერვაციის პროგრამას ეხმარებიან უტრეხტის უნივერსიტეტის პროფესორები, ხოლო მორფოლოგიური კვლევა განხორციელდება სამედიცინო კორპორაცია ევექსის (EVEX) პათანატომებთან ერთად.
დრო: 20 დეკემბერი, 19:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

პროფესორ მალხაზ მაცაბერიძის საჯარო ლექცია „1918 წელი: ქართული სოციალ-დემოკრატიის იდეური ტრანსფორმაცია“
2018-12-20 18:30
20 დეკემბერს, 18:30 საათზე, ილიას სახელმწიფო უნივერსიტეტის E 207 აუდიტორიაში პოლიტოლოგიის ინსტიტუტის დირექტორი, პროფესორი მალხაზ მაცაბერიძე წაიკითხავს საჯარო ლექციას თემაზე: „1918 წელი: ქართული სოციალ-დემოკრატიის იდეური ტრანსფორმაცია“.
ქართველი სოციალ-დემოკრატებისთვის 1918 წელი მნიშვნელოვანი იდეოლოგიური გარდატეხის პერიოდი იყო. 1918 წლის 26 მაისს რუსეთის სოციალ-დემოკრატიული პარტიის რეგიონულმა ორგანიზაციამ მხარი დაუჭირა საქართველოს დამოუკიდებლობას, როგორც ტაქტიკურ ნაბიჯს. თუმცა შემდგომ, რამდენიმე თვეში, საქართველოს დამოუკიდებლობა უკვე სტრატეგიულ გადაწყვეტილებად მოიაზრებოდა, რასაც 1918 წლის 19 ნოემბერს საქართველოს სოციალ-დემოკრატიული პარტიის დაფუძნება მოჰყვა. ამ პროცესს თან ახლდა მწვავე იდეოლოგიურ-პოლიტიკური დებატები. მოხსენებაში იმდროინდელი დოკუმენტებისა და პრესის მასალების შესწავლის საფუძველზე წარმოდგენილი იქნება ქართველი სოციალ-დემოკრატიის იდეური ტრანსფორმაციის გამომწვევი მიზეზები, ეტაპები და მათ მიერ საპროგრამო საკითხების ახლებური გააზრების ხასიათი.
დრო: 20 დეკემბერი, 18:30 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

საჯარო ლექცია „სტუდენტთა პოტენციური მიგრაცია“
2018-12-20 18:00
20 დეკემბერს, 18:00 საათზე, ილიას სახელმწიფო უნივერსიტეტის E 207 აუდიტორიაში ილიას სახელმწიფო უნივერსიტეტის მკვლევარი მზია შელია წაიკითხავს მოხსენებას თემაზე: „სტუდენტთა პოტენციური მიგრაცია“.
მომხსენებელი მიმოიხილავს მოსახლეობის მიგრაციის აქტუალურ პრობლემებს საქართველოში; სტუდენტთა პოტენციური მიგრაციის საკითხს; სტუდენტთა მიგრაციულ განზრახვებს. მოსალოდნელი მიგრაციის გეოგრაფიასა და მიზეზებს. შეაფასებს პოტენციური მიგრაციის მოსალოდნელ შედეგებს.
დრო: 20 დეკემბერი, 18:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

სასწავლო სემინარი „დაზღვევის ხელშეკრულების ძირითადი ასპექტები“
2018-12-20 15:00
20 დეკემბერს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ „საქართველოს ადვოკატები დამოუკიდებელი პროფესიისათვის“ და იურიდიული პროფესიის განვითარების ცენტრი ილიას სახელმწიფო უნივერსიტეტის მხარდაჭერით აწყობენ სასწავლო სემინარს „დაზღვევის ხელშეკრულების ძირითადი ასპექტები“.
ღონისძიებას გაუძღვებიან:
ნატალია მოწონელიძე – სამართლის დოქტორი, თსუ ასოცირებული პროფესორი;
თეონა კუპრეიშვილი – ადვოკატი, პსპ დაზღვევის ექსპერტ-კონსულტანტი;
განხილული იქნება შემდეგი საკითხები:

დაზღვევის ხელშეკრულების არსი და ძირითადი პრინციპები;
დაზღვევის ინტერესი;
დაზღვევის ხელშეკრულების არსებითი პირობები;
სადაზღვევო პრემიის გადახდა.

ღონისძიებაში მონაწილეობას მიიღებენ იურიდიული განათლების მქონე პირები და სამართლის სკოლის სტუდენტები. ღონისძიებაზე დასწრების მსურველებმა აუცილებელია გაიარონ რეგისტრაცია შემდეგ მისამართზე: forum.glip@gmail.com.
ღონისძიების მონაწილეთა რაოდენობა შეზღუდულია.
* “სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
დრო: 20 დეკემბერი, 15:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ N33), ილიას სახეოლმწიფო უნივერსიტეტი

სამეცნიერო კონფერენცია „ახლო აღმოსავლეთი და საქართველო“
2018-12-20 10:30
20-22 დეკემბერს, 10:30 საათზე, ილიას სახელმწიფო უნივერსიტეტის S201 აუდიტორიაში გაიმართება გ. წერეთლის აღმოსავლეთმცოდნეობის ინსტიტუტის სამეცნიერო კონფერენცია „ახლო აღმოსავლეთი და საქართველო”.
კონფერენცია შეაჯამებს აღმოსავლეთმცოდნეობის ინსტიტუტის 2018 წლის სამეცნიერო მუშაობას. წარმოდგენილი იქნება მოხსენებები საქართველოსა და ახლო აღმოსავლეთის ისტორიული და კულტურული ურთიერთობების, აღმოსავლური ენებისა და ლიტერატურის, ახლო აღმოსავლეთში ამჟამად მიმდინარე პროცესების სხვადასხვა ასპექტის შესახებ. აღმოსავლეთმცოდნეობის ინსტიტუტის თანამშრომელთა გარდა კონფერენციაში მონაწილეობას მიიღებენ საქართველოს სხვადასხვა უნივერსიტეტისა და სამეცნიერო ცენტრების წარმომადგენლები.
დრო: 20-22 დეკემბერი, 10:30 საათი
ადგილმდებარეობა: ილიას სახელმწიფო უნივერსიტეტის S 201 აუდიტორია (გ. წერეთლის ქ. N3)
დასწრება თავისუფალია
2018 წელი

პროფესორ ქეთევან მაყაშვილის საჯარო ლექცია „საქმიანობის საკვანძო უნარების ფსიქოლოგიური აბილიტაცია უფროსკლასელებში“
2018-12-19 19:00
19 დეკემბერს, 19:00 საათზე, ილიას სახელმწიფო უნივერსიტეტის E 207 აუდიტორიაში ილიას სახელმწიფო უნივერსიტეტის პროფესორი ქეთევან მაყაშვილი წაიკითხავს საჯარო ლექციას თემაზე: „საქმიანობის საკვანძო უნარების ფსიქოლოგიური აბილიტაცია უფროსკლასელებში“.
კვლევითი პროექტი „მოსწავლეთა საორიენტაციო და მოსამზადებელი კურსის“ საპილოტე პროგრამის ნაწილია, რომელიც ფოკუსირებულია საქმიანობის საკვანძო უნარების გაძლიერებაზე. პროექტი მომზადებულია განათლების ხარისხის განვითარების ეროვნული ცენტრისა და ილიას სახელმწიფო უნივერსიტეტის ბავშვის განვითარების ინსტიტუტის მიერ, UNDP-ისა და ბერნის (შვეიცარია) კონფლიქტების მოგვარებისა და მითოდრამის ინსტიტუტის მხარდაჭერით.
კვლევის მიზანს წარმოადგენდა აღნიშნული მიმართულებით იმ აბილიტაციური მეთოდოლოგიის ეფექტიანობის შეფასება, რომელსაც საფუძვლად უდევს შვეიცარიის საგანმანათლებლო, ასევე ბავშვთა და მოზარდთა კონსულტირების სისტემაში ფართოდ დანერგილი მეთოდი „მითოდრამა“ (ავტორი – პროფ. ალან გუგენბუჰლი). მოზარდის პიროვნულ სტრუქტურებზე სიღრმისეულად მოქმედი ეს ჰოლისტური მეთოდი რელევანტურია დ. უზნაძის განწყობის თეორიის პოზიციიდანაც და საინტერესოა, როგორც პედაგოგიური პრაქტიკის ოპტიმიზაციის კუთხით, ისე ფსიქოლოგიის ფუნდამენტურ საკითხებთან მიმართებაში.
პროექტი განხორციელდა ილიას სახელმწიფო უნივერსიტეტის პარტნიორ ქართულ-შვეიცარიული ორგანიზაცია „ნერგის“ ფსიქოლოგების მიერ მოწვეული მკვლევრების ჩართვით. კვლევის შედეგები პროფესიული მომზადების კუთხით მოზარდებთან მუშაობის საგულისხმო ტენდენციებს ავლენს.
დრო: 19 დეკემბერი, 19:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

ასისტენტ-პროფესორ ია შეყრილაძის საჯარო ლექცია „დასავლეთში იმიგრაცია, აკულტურაცია და კვების დარღვევები“
2018-12-19 18:30
19 დეკემბერს, 18:30 საათზე, ილიას სახელმწიფო უნივერსიტეტის E 207 აუდიტორიაში ილიას სახელმწიფო უნივერსიტეტის ასისტენტ-პროფესორი ია შეყრილაძე წაიკითხავს საჯარო ლექციას: „დასავლეთში იმიგრაცია, აკულტურაცია და კვების დარღვევები“.
კვლევის მიზანია დასავლეთში იმიგრაციას, აკულტურაციასა და არაჯანსაღ კვებით პატერნებს შორის კავშირის დადგენა ამერიკის შეერთებულ შტატებსა და დიდ ბრიტანეთში მცხოვრებ ქართველ ქალთა აკულტურაციის გარემოებების, სტრატეგიებისა და კვებითი მახასიათებლების შესწავლით. იმიგრაციისა და აკულტურაციის ინდივიდუალური გამოცდილება პიროვნების ფსიქოლოგიური კეთილდღეობის მნიშვნელოვან პრედიქტორად განიხილება. მიჩნეულია, რომ კულტურა გავლენას ახდენს კვებით აშლილობებზე, ხოლო დასავლურ კულტურასთან აკულტურაცია დაკავშირებულია არაჯანსაღი კვების გაზრდილ რისკთან. კვლევა ჩატარდა 506 რესპონდენტზე: მათგან 253 ცხოვრობდა საზღვარგარეთ და 253 – საქართველოში. შედეგების თანახმად, დასავლურ ქვეყანაში ხანგრძლივი ცხოვრება და აკულტურაცია მცირედით ზრდის კვებითი აშლილობის რისკს. ამასთან ინტეგრაციის სტრატეგია ასოცირდება ყველაზე ჯანსაღ კვებით პატერნებთან, ხოლო სეპარაციისა და მარგინალიზაციის სტრატეგიები კი – ყველაზე არაჯანსაღ კვებით ტენდენციებთან.
არაჯანსაღი კვება დაკავშირებულია საწყისი კულტურის ორიენტაციასთან და არა მასპინძელი კულტურის ორიენტაციასთან. ამგვარად, უცხო დასავლურ ქვეყანაში ცხოვრებისას მასპინძელი კულტურის სუსტი ორიენტაცია წარმოადგენს არაჯანსაღი კვებითი პატერნების პრედიქტორს.
დრო: 19 დეკემბერი, 18:30 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

საჯარო ლექცია „არისტოტელეს ქართულენოვანი რეცეფცია“
2018-12-19 18:00
19 დეკემბერს, 18:00 საათზე, ილიას სახელმწიფო უნივერსიტეტის E 207 აუდიტორიაში ილიას სახელმწიფო უნივერსიტეტის პროფესორი თამარ ცოფურაშვილი და ასისტენტ-მკვლევარი ანა ლომაძე წაიკითხავენ მოხსენებას: „არისტოტელეს ქართულენოვანი რეცეფცია“.
პროექტი გულისხმობს ხელნაწერთა ინსტიტუტში დაცული არისტოტელეს ტექსტის „პერი ჰერმენეიას” ქართულენოვანი კომენტირებული თარგმანის კრიტიკული გამოცემის მომზადებას. არისტოტელეს ამ ტექსტმა (ქართული თარგმანით „განმარტებისათვის“) უმნიშნელოვანესი როლი ითამაშა ენის ფილოსოფიისა და ენის თეორიის განვითარებაში. ფილოსოფიური ტრადიცია იცნობს მასზე შექმნილ არაერთ კომენტარს. აღსანიშნავია ბოეციუსის მიერ დაწერილი „პერი ჰერმენეიას“ ორი კომენტარი. პროექტის ფარგლებში იგეგემება არსებული მანუსკრიპტების საფუძველზე ტექსტის ქართულენოვანი კომენტარის დადგენა და მისი ფილოსოფიური ანალიზი, რაც დაეფუძნება ქართულენოვანი კომენტარის შედარებას „პერი ჰერმენეიას“ ლათინურენოვან კომენტარებთან.
დრო: 19 დეკემბერი, 18:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

ჰუგო ზინსჰაიმერის იმიტირებული სასამართლო
2018-12-19 16:58
პროცესის 2019 წლის შეჯიბრებაში სტუდენტთა შესარჩევი ეროვნული კონკურსი
ილიას სახელმწიფო უნივერსიტეტის სამართლის სკოლა აღმოსავლეთ-დასავლეთის მართვის ინსტიტუტის (EWMI) „კანონის უზენაესობის მხარდაჭერა საქართველოში“ (PROLoG) პროექტის მხარდაჭერით აცხადებს სტუდენტთა შესარჩევ ეროვნულ კონკურსს საქართველოს ეროვნული ნაკრების დასაკომპლექტებლად, რომელიც მონაწილეობას მიიღებს ჰუგო ზინსჰაიმერის იმიტირებული სასამართლო პროცესის მეოთხე საერთაშორისო შეჯიბრებაში (13-15 ივნისი, 2019, ჰასელტის უნივერსიტეტის სამართლის სკოლა, ბელგია).
შეჯიბრების შესახებ:
ევროპის კავშირის შრომის სამართალში ჰუგო ზინსჰაიმერის იმიტირებული სასამართლო პროცესების ყოველწლიური შეჯიბრება დაარსდა ევროპის სხვადასხვა უნივერსიტეტის წარმომადგენელი სამართლის ხუთი პროფესორის, მათ შორის ქართველი პროფესორის, ინიციატივით. იმიტირებული სასამართლო პროცესის ფარგლებში სტუდენტური გუნდები სხვადასხვა ქვეყნიდან ეჯიბრებიან ერთმანეთს ევროპული კავშირის შრომის სამართლის აქტუალურ საკითხზე შედგენილ სიმულაციურ საქმესთან დაკავშირებით. შეჯიბრებას განსჯიან ევროპის მასშტაბით წამყვანი შრომის სამართლის პროფესორები, პრაქტიკოსი ადვოკატები და მოქმედი მოსამართლეები წევრი-სახელმწიფოებიდან და ევროპის მართლმსაჯულების სასამართლოდან. დეტ. იხ.: http://hsi.uva.nl/en/hs-mcc/hs-mcc.html; https://www.facebook.com/hugosinzheimermcc/. საქართველო არის ევროკავშირის ერთადერთი არაწევრი ქვეყანა, რომლის ეროვნული ნაკრებიც დაშვებულია ამ შეჯიბრებაზე. აღსანიშნავია, რომ საქართველოს გუნდი გახდა კასინოს უნივერსიტეტში (იტალია) გამართული 2018 წლის შეჯიბრების გამარჯვებული.
2019 წლის შეჯიბრების სიმულაციური საქმის თემატიკაა მასობრივი დათხოვნა და სამუშაო დროის რეგულირება.
მონაწილეობის წინაპირობები:
სტუდენტთა შესარჩევ ეროვნულ კონკურსში მონაწილეობა შეუძლიათ საქართველოში არსებულ აკრედიტებულ უმაღლესი განათლების დაწესებულებათა სამართლის სკოლების მაგისტრატურისა და ბაკალავრიატის დამამთავრებელი კურსის სტუდენტებს. როგორც ეროვნული, ასევე საერთაშორისო კონკურსში მონაწილეობის პირობაა, რომ სტუდენტი არ უნდა იყოს საქართველოს ადვოკატთა ასოციაციის წევრი.
დაინტერესებულმა სტუდენტმა არაუგვიანეს 2019 წლის 21 იანვრის 18:00 საათისა ელექტრონული ფოსტით მისამართზე lawfaculty@iliauni.edu.ge, უნდა გამოგზავნოს საკუთარი რეზიუმე და სამოტივაციო წერილი ინგლისურ ენაზე.
სტუდენტთა ინდივიდუალური შესარჩევი კონკურსი მოიცავს შემდეგ ეტაპებს:

წარმოდგენილი რეზიუმესა (CV) და სამოტივაციო წერილის შეფასება;
ჰუგო ზინსჰაიმერის იმიტირებული სასამართლო პროცესის საერთაშორისო შეჯიბრებისა და, ზოგადად, ევროპის კავშირის შრომის სამართლის შესახებ ტრენინგი შესარჩევი კონკურსის გასაუბრების ეტაპზე გადასული სტუდენტებისთვის;
შემდგომ ეტაპზე გადასულ სტუდენტთან ინდივიდუალური გასაუბრება;
გასაუბრების საფუძველზე ეროვნული კონკურსის ფინალურ ეტაპზე მონაწილეობისათვის 8 სტუდენტის შერჩევა;
ფინალურ ეტაპზე გადასულ 8 სტუდენტს შორის მოსამზადებელი იმიტირებული სასამართლო პროცესის შეჯიბრება ევროპული კავშირის შრომის სამართალში;

– მოსამზადებელი იმიტირებული სასამართლო პროცესის შეჯიბრის შედეგად ინდივიდუალურ საწყისებზე შეფასებული საუკეთესო 4 სტუდენტით საქართველოს ეროვნული ნაკრების დაკომპლექტება.

[1] გასაუბრება ჩატარდება მხოლოდ იმ სტუდენტებთან, რომლებიც წარმოდგენილი რეზიუმესა (CV) და სამოტივაციო წერილის შედეგად წარმატებით გაივლიან შერჩევის პირველ ეტაპს.

დოქტორ სიჟბოლტ ნურდას მოხსენება: „ცოცხალი ღირებულებები უნივერსიტეტში“
2018-12-19 16:00
19 დეკემბერს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ დოქტორი სიჯბოლტ ნოორდა წაიკითხავს მოხსენებას თემაზე: „ცოცხალი ღირებულებები უნივერსიტეტში“.
დოქტორი სიჯბოლტ ნოორდა ამსტერდამის უნივერსიტეტის ემერიტუსი პრეზიდენტია. წარსულში ჰოლანდიის კვლევითი უნივერსიტეტების ასოციაციის პრეზიდენტი და ევროპის უნივერსიტეტების ასოციაციის საბჭოს წევრი იყო. იგი სხვადასხვა ქვეყნის უნივერსიტეტების საერთაშორისო მრჩეველთა საბჭოს წევრია; ატარებს ლექციებს და წერს უმაღლესი განათლების საკითხებზე. მუდმივად მიმოიხილავს უმაღლეს საგანმანათლებლო დაწესებულებებს ევროპის უმაღლესი განათლების სფეროში.
ვრცელი ბიოგრაფია ხელმისაწვდომია ბმულზე: http://bit.do/eDtwh
დოქტორი სიჯბოლტ ნოორდა ხელმძღვანელობდა ექსპერტთა ჯგუფს, რომელიც ჩართული იყოს ილიას სახელმწიფო უნივერსიტეტის საპილოტე ავტორიზების პროცესში.
დრო: 19 დეკემბერი, 16:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ N33), ილიას სახელმწიფო უნივერსიტეტი
დასწრება თავისუფალია

ილიაუნის თეორიული ფიზიკის ინსტიტუტის ანგარიში
2018-12-18 19:30
18 დეკემბერს, 19:30 საათზე, ილიას სახელმწიფო უნივერსიტეტის E 207 აუდიტორიაში ილიაუნის თეორიული ფიზიკის ინსტიტუტი ორ ანგარიშს წარადგენს.
ბექა თევდორაშვილი წაიკითხავს მოხსენებას: „კიბორჩხალას ნისლეულიდან მოსული გამოსხივება, თვითფოკუსირება და ექსტრაგალაქტიკური სწრაფი რადიო აფეთქებების ბუნება“.
ბოლო პერიოდში მრავალჯერ დააკვირდნენ კიბორჩხალას ნისლეულიდან მოსულ გამოსხივებას. ითვლება, რომ გამოსხივების მთავარი მექანიზმი ინვერს-კომპტონის გაბნევაა. შესაძლოა ამ გამოსხივებას სხვა მექანიზმებიც ხსნიდეს, კერძოდ, თვითფოკუსირების მექანიზმი არაწრფივ გარემოში ზუსტად ხსნიდეს ჩვენამდე მოსულ გამოსხივებას. ნაშრომი ამ პროცესს განიხილავს და აჩვენებს, რომ თვითფოკუსირება ეფექტური მექანიზმია. საუბარი შეეხება აგრეთვე, როგორ შეიძლება თვითფოკუსირების საფუძველზე აიხსნას შორეული გალაქტიკებიდან მოსული ე.წ., სწრაფი რადიოაფეთქებები – Fast Radio Bursts, FRB.
გიორგი ხომერიკი წაიკითხავს ლექციას თემაზე: „დამუხტული ნაწილაკის მოძრაობა მბრუნავი პულსარის სწორი მაგნიტური ძალწირის გასწვრივ“.

ლექციაზე განხილული იქნება დამუხტული ნაწილაკის რელატივისტური მოძრაობა ძალიან ძლიერ მაგნიტურ ველში, რომელიც მუდმივი სიხშირით ბრუნავს. ველი იმდენად ძლიერია, რომ ნაწილაკი მის ერთ-ერთ ძალწირზეა მიმაგრებული და ცენტრიდანული ძალის მოქმედებით აჩქარდება. ამოცანის რელატივისტურად განხილვისას ვლინდება ცენტრიდანული ძალის არაერთი საინტერესო თვისება. განიხილება მსგავსი ამოცანების შედეგები და იღებენ ახალ, აქამდე უცნობ მოძრაობის განტოლებებს, რომლებიც ავლენს ცენტრიდანული ძალის გავლენით მოძრაობის დამატებით უცნაურ თვისებებს. მიღებული შედეგები გაანალიზდება და ესადაგება რეალურ პულსარებს.
დრო: 18 დეკემბერი, 19:30 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

ილიაუნის ლინგვისტურ ენათა ინსტიტუტის ანგარიში
2018-12-18 19:00
18 დეკემბერს, 19:00 საათზე, ილიას სახელმწიფო უნივერსიტეტის E 207 აუდიტორიაში ილიას სახელმწიფო უნივერსიტეტის პროფესორი ნინო დობორჯგინიძე და ასისტენტ-მკვლევარი თამარ კალხიტაშვილი წაიკითხავენ მოხსენებას: „ენობრივი/კულტურული მემკვიდრეობის დოკუმენტირება და კვლევა“.
დრო: 18 დეკემბერი, 19:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

რატი ამაღლობელის საჯარო ლექცია „საშობაო განწყობები ლიტერატურაში“
2018-12-18 19:00
18 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტი რატი ამაღლობელი წაიკითხავს საჯარო ლექციას „საშობაო განწყობები ლიტერატურაში“.
მომხსენებელი ისაუბრებს შემდეგ თემებზე: შობის სცენების თეატრალიზებული დადგმების ტრადიცია ევროპულ ქალაქებსა და დაბებში; ფრიდრიხ რიუკერტის ”Kindertodtenlieder”, (სიმღერები გარდაცვლილ ბავშვებზე) და დოსტოევსკის „ბიჭუნა ქრისტესთან ნაძვის ხეზე“; შობა ანდერსენსა და დიკენსთან; პასტერნაკისა და ბროდსკის საშობაო ციკლები; ქართული „ალილოს“ პოეტური შინაარსები.
დრო: 18 დეკემბერი, სამშაბათი, 19:00 საათი
ადგილმდებარეობა: წიგნის სახლი „ლიგამუსი“ (ი.ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის სამეცნიერო-კვლევითი ცენტრის „ძილ-ღვიძილის ციკლის შემსწავლელი თენგიზ ონიანის ლაბორატორიის“ ანგარიში
2018-12-18 18:30
18 დეკემბერს, 18:30 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო-კვლევითი ცენტრის „ძილ-ღვიძილის ციკლის შემსწავლელი თენგიზ ონიანის ლაბორატორია“ ორ ანგარიშს წარადგენს.
პროფესორი ნატო დარჩია წაიკითხავს საჯარო ლექციას თემაზე: „მოზარდებში თავის ტვინის მომწიფების პროცესის ელექტროფიზიოლოგიური ინდექსი“.
ყურადღების დეფიციტისა და ჰიპერაქტივობის სინდრომი (ADHD) ფართოდ განიხილება, როგორც თავის ტვინის მომწიფების პროცესის შენელებასთან დაკავშირებული დარღვევა. ამ მოსაზრების ყველაზე მყარი მტკიცებულება ეფუძნება სტრუქტურულ მაგნიტურ-რეზონანსულ კვლევებს. დღემდე არ არის დადგენილი, ADHD-ს მქონე ბავშვებში ტვინის მომწიფების პროცესის შენელება აისახება თუ არა თავის ტვინის ელექტროფიზიოლოგიურ მაჩვენებლებზე. დაგროვდა მეცნიერული მტკიცებულებები, რომელთა თანახმად ძილის ელექტროენცეფალოგრამული (ეეგ) მატურაციული ცვლილებები თავის ტვინის მომწიფების პროცესის ყველაზე მარტივად საზომ ელექტროფიზიოლოგიურ კომპონენტს წარმოადგენს. შესაბამისად, ADHD-ს მქონე ბავშვებში ტვინის მომწიფების სახეცვლილი პროცესის ჰიპოთეზის ტესტირებისთვის უნივერსიტეტის მეცნიერებმა გამოყენეს ძილის ეეგ, როგორც ელექტროფიზიოლოგიური მარკერი. კვლევამ აჩვენა, რომ ძილის ეეგ-ს სპექტრული მაჩვენებლები 0.3 30 ჰც ფარგლებში არ განსხვავდება ADHD-ს მქონე ბავშვებსა და საკონტროლო ჯგუფს შორის. თუმცა აღინიშნა უმნიშვნელო განსხვავება ძილის ციკლების გასწვრივ დელტა სიმძლავრის კლების პატერნს შორის.
ასისტენტ-მკვლევრები – თენგიზ ონიანი და თამარ შეთეკაური წარდგებიან მოხსენებით: „ძილის გავლენა არასრულად დასწავლილი აქტიური განრიდების ამოცანის გახსენებაზე ვირთაგვებში“

ძილისა და მეხსიერების ურთიერთკავშირის კვლევა, კერძოდ, მეხსიერების კვალის კონსოლიდაციის პროცესში ძილის როლის განსაზღვრა, თანამედროვე ნეირომეცნიერების აქტუალური პრობლემაა. ამ თვალსაზრისით
ილიაუნის მეცნიერთა საკვლევ პრობლემას წარმოადგენდა ვირთაგვებში ძილის ნაწილობრივი და სრული დეპრივაციის დროს კამინის ეფექტის გამოვლინების მახასიათებლების შესწავლა. ვირთაგვების მეხსიერების დონის შესასწავლად გამოიყენებოდა აქტიური განრიდების ამოცანის არასრულად დასწავლის მოდელი, ხოლო ძილის ნაწილობრივი და სრული დეპრივაცია მიმდინარეობდა ნაზი შეხების მეთოდის გამოყენებით. მიღებულმა შედეგებმა აჩვენა, რომ კამინის ეფექტის საშუალო დაყოვნებითი ინტერვალებისას (0.5 სთ; 1 სთ; 1.5 სთ) არსებობს უარყოფითი კორელაცია დასწავლის სეანსის შემდგომი ძილის ხანგრძლივობასა და ხელახლა დასწავლის სეანსში ვირთაგვის მიერ მიღწეულ განრიდებათა რაოდენობას შორის, ასეთი უარყოფითი კორელაცია არ გამოვლინდა ხანგრძლივი დაყოვნებითი ინტერვალებისას (2 სთ; 3 სთ; 6 სთ). შედეგებმა ასევე აჩვენა, რომ დაყოვნებითი ინტერვალებისას ვირთაგვების მოსვენების მდგომარეობის ჩანაცვლება იძულებითი ღვიძილით აუმჯობესებს არასრულად დასწავლილი აქტიური განრიდების ამოცანის გახსენებას.
დრო: 18 დეკემბერი, 18:30 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

ასოცირებული მკვლევრის, ნიკოლოზ ლაჩაშვილის საჯარო ლექცია „თბილისის მიდამოების ხეები და ბუჩქები“
2018-12-18 18:00
18 დეკემბერს, 18:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის ბოტანიკური ინსტიტურის ასოცირებული მკვლევარი ნიკოლოზ ლაჩაშვილი წაიკითხავს საჯარო ლექციას „თბილისის მიდამოების ხეები და ბუჩქები“.
მომხსენებელი ისაუბრებს თბილისის მიდამოების დენდროფლორის შემადგენლობასა და გავრცელების კანონზომიერებაზე. განსაკუთრებულ ყურადღებას მიაქცევს ენდემურ სახეობებს, აგრეთვე იშვიათი/გენეტიკური ეროზიის საფრთხის წინაშე მდგომ სახეობებსა და ამ მცენარეთა კონსერვაციის პრობლემებს.
დრო: 18 დეკემბერი, 18:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

ისტორია და საერთაშორისო ურთიერთობები იტალიას, საქართველოსა და ევროპას შორის
2018-12-18 18:00
18 დეკემბერს, 18:00 საათზე, ილიას სახელმწიფო უნივერსიტეტის S501-502 აუდიტორიაში (გ. წერეთლის ქ. N3) იტალიური კულტურის ცენტრი გიწვევთ შეხვედრაზე: ისტორია და საერთაშორისო ურთიერთობები იტალიას, საქართველოსა და ევროპას.
დასწრება თავისუფალია.

საინფორმაციო შეხვედრა უნგრეთის სასტიპენდიო პროგრამის შესახებ
2018-12-18 15:00
18 დეკემბერს, 15:00 საათზე, ილიას სახელმწიფო უნივერსიტეტის E207 აუდიტორიაში საერთაშორისო განათლების ცენტრი გამართავს საინფორმაციო შეხვედრას უნგრეთის სასტიპენდიო პროგრამა Stipendium Hungaricum-ის შესახებ.
პროგრამაში მონაწილეობისთვის მიმდინარეობს განაცხადების მიღება 2019-20 აკადემიური წლისათვის.
უნგრეთის მთავრობის სტიპენდია Stipendium Hungaricum 2013 წელს დააარსა უნგრეთის მთავრობამ. პროგრამის მიზანია უცხოელი სტუდენტთა რაოდენობის ზრდა უნგრეთში, უნგრული უმაღლესი საგანმანათლებლო დაწესებულებების წახალისება და საერთაშორისო ასპარეზზე გაყვანა საუკეთესო უცხოელი სტუდენტების მოსაზიდად.
პროგრამით სარგებლობა შესაძლებელია შემდეგ საფეხურებზე: ბაკალავრიატი, მაგისტრატურა, დოქტორანტურა, ინტეგრირებული ხუთწლიანი მაგისტრატურა, სახელოვნებო მიმართულება.
სამუშაო ენა: ქართული
დრო: 18 დეკემბერი, 15:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

მკვლევარ ლევან ლომიძის საჯარო ლექცია „QPA დნმ-ს გრძელი სეგმენტის ამპლიფიკაციისათვის“
2018-12-17 19:30
17 დეკემბერს, 19:30 საათზე, ილიას სახელმწიფო უნივერსიტეტის E 207 აუდიტორიაში ბიოფიზიკის ინსტიტუტის მკვლევარი ლევან ლომიძე წაიკითხავს საჯარო ლექციას თემაზე: „QPA დნმ-ს გრძელი სეგმენტის ამპლიფიკაციისათვის“
დრო: 17 დეკემბერი, 19:30 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

გიორგი ხერგიანის შეხვედრა თემაზე: „ვირუსული კამპანია ხო არ გესიამოვნებათ?”
2018-12-17 19:30
სოციალური მედიის მენეჯერი, ქოფირაითერი და „ნაირნაირის“ დამფუძნებელი გიორგი ხერგიანი გამართავს შეხვედრას თემაზე: „ვირუსული კამპანია ხო არ გესიამოვნებათ?”.
ლექციაზე საუბარი იქნება კომპანიათა „ვირუსულ“ კამპანიებზე.
შეხვედრაზე წარმოდგენილი იქნება რამდენიმე გამორჩეული ქეისი, რომლებშიც მომხსენებელს საკუთარი წვლილი შეუტანია. საუბარი ასევე შეეხება სხვადასხვა ბრენდის წარმატების ისტორიას, მომხმარებელთან მაქსიმალურად ინდივიდუალური დამოკიდებულების აუცილებლობას, ასევე ეს ყველაფერი როგორ ეხმარება ვირუსული კამპანიების განხორციელებას.
დრო: 17 დეკემბერი, 19:30 საათი
ადგილმდებარეობა: ახალი სტუდენტური სივრცე, ქაქუცა ჩოლოყაშვილის გამზირი 3/5, ილიაუნის E კორპუსი, -1 სართული
დასწრება თავისუფალია.
